**Petter Bøckman** (født 1967) er en norsk zoolog som har drevet mye med populærvitenskapelig kunnskapsformidling. Han er ansatt som lektor ved Naturhistorisk museum. 

Bøckman ble cand.scient. ved Universitetet i Oslo i 2002. Hovedoppgaven hans var om amfibier og hadde tittelen *Jordbrukslandskapet i froskeperspektiv : landskapsøkologi, gytebiologi og vandring hos amfibier i et jordbrukslandskap*.

Han har vært tilknyttet Naturhistorisk museum ved Universitetet i Oslo (UiO) siden 2002 og har stillingen som lektor ved Seksjon for utadrettet virksomhet.

Bøckman har blitt kjent gjennom flere opptredener på radio og TV der han har drevet kunnskapsformidling om dyr. Han har flere ganger deltatt i det populærvitenskapelige radioprogrammet *Abels tårn* på NRK P2, vært fast gjest på *Superstreng* på Kanal 24 og var ukentlig på Frokost-TV 2007–2008. Han har vært med å arrangere flere utstillinger og var også en av hovedmennene bak utstillingen «Mot naturens orden?» som handlet om homoseksualitet blant dyr som ble vist på Naturhistorisk museum i 2006 og 2007. Utstillingen fikk forholdsvis stor medieoppmerksomhet og vakte debatt. For dette mottok han Homofrydprisen 2007 sammen med Geir Søli. Bøckman har også markert seg som en ulveforkjemper og har tatt et tydelig standpunkt for at ulvebestanden i Norge bør økes. Han har i flere debatter stilt opp og talt ulvebestandens sak i møte med bønder og hundeeiere som har fått dyrene drept av ulv.

Han er medforfatter av boka *Ulvetider: Rovdyret som splitter Norge* (2017).

Rollespill
----------

Bøckman var en markant person innenfor laivmiljøet i Norge i 1990-årene, og har vært medarrangør på en rekke levende rollespill. Han har også skrevet en del laivteori, blant annet en adapsjon av *The Three Way Model* for nordisk laiv og var redaktør for artikkelsamlingen til laivkonferansen Knutepunkt 2005 sammen med Ragnhild Hutchinson.

Referanser
----------

1. ↑   Adresseavisen, utgitt 10. august 2019, besøkt 12. august 2021, «CV Petter Bøckman Født: 13. desember 1967 Yrke: Zoolog og universitetslektor ved Naturhistorisk museum ved Universitetet i Oslo»[Hentet fra Wikidata]
2. ↑  «Hovedfagoppgave 2002». *bibsys-almaprimo.hosted.exlibrisgroup.com* **(engelsk)**. Besøkt 11. august 2021.
3. ↑  «Petter Bøckman». *www.nhm.uio.no* **(norsk)**. Naturhistorisk museum. Besøkt 12. august 2021.
4. ↑  «Oslo gay animal show draws crowds». *BBC.co.uk* **(engelsk)**. 19. oktober 2006. Besøkt 27. juli 2023.
5. ↑  Lillebo, Maria Røbech (17. oktober 2006). «Provokasjon eller opplysning?». Dagbladet. Besøkt 26. juli 2008. «*..og har blitt bedt om «å brenne i helvete» av norske pastorer.*»
6. 1 2  «– Vår skyld at ulv dreper hund». *NRK*. 2. november 2009. Besøkt 16. desember 2017.
7. ↑  «– Fluelarver dreper flere sauer enn ulvene gjør». *NRK*. 15. desember 2017. Besøkt 16. desember 2017.
8. ↑  Tønnesen, M. (15. desember 2017). «Vi må snakke om ulven». Dagbladet. Besøkt 27. august 2018.
9. ↑  Kjøllesdal, Bente (28. juli 2019). «Då eg var 20: Petter Bøckman rekna med han hadde 50% sjanse å vekse opp». *Framtida*. Besøkt 12. august 2021.
10. ↑  Bøckman, P. & Hutchison, R. (red.) (2005): «Dissecting LARP» Arkivert 10. juni 2007 hos Wayback Machine. (PDF), artikkelsamling for Knutepunkt 2005, ISBN 82-997102-0-0 (print), ISBN 82-997102-1-9

|  |  |
| --- | --- |
| Oppslagsverk/autoritetsdata | BIBSYS **·** VIAF **·** CRIStin
 |